Furukawa Maiko

Maiko a Boku no Hero Academia világának játékos karaktere.

## Jellem

Maiko egy igazi jelenség. Alapvetően extrovertált, cserfes, mókás lány, aki könnyen megtalálja a közös hangot bárkivel – legalábbis szerinte –, és mindig keresi mások társaságát. Szinte állandóan mosolyog. Nagyon kíváncsi, eléggé gátlástalan tud lenni, és olykor már-már gyerekesen, idiótán viselkedik. Emiatt sokan eléggé együgyűnek és komikusnak tartják, átlagosnak mondható jegyei sem igazán tükrözik „géniuszát”. Érzelmi intelligenciája nagyon magas tud lenni bizonyos esetekben. Bizonyos dolgok tekintetében – például a társasjátékok – eléggé önző, akaratos és alattomos tud lenni. Pillanatok alatt dühbe gurul, de nem haragtartó. Mindent összevetve jóindulatú, örömmel és türelemmel segít a barátainak és a társainak, de megvannak a maga „sajátos” pillanatai.

Mai elég sok dologban tehetségesnek bizonyul: kiváló, több nemzetközi versenyt is nyert zongorista; tud énekelni, rapelni és táncolni; a szülei révén több nyelven ír és folyékonyan beszél. Nagyon kreatív, mivel gyerekként a szülei a legtöbb „károsnak” ítélt hobbitól (például a videójátékok) eltiltották, a hobbijai és ötletei elég furcsák tudnak lenni. A társasjátékok és a ramen megszállottja – előbbi esetében a végletekig képes elmenni, hogy megnyerje a játszmát, kiválóan blöfföl, utóbbira pedig szofisztikált értékelési rendszere van. A képességének hála elég könnyen boldogul szinte bármivel, ami a keze ügyébe kerül. Bár Mai nagyon szeret segíteni másokon, sosem akart hős lenni – jobban szerette volna kreatív vénáját kamatoztatni, ezért is iratkozott a szerelő tagozatra inkább, szülei teljes támogatását élvezve – mindig is nyilvánvaló volt, hogy a három Furukawa lány közül nem a középső fogja tovább vinni a család politikai hírnevét.

## Megjelenés

Mai alacsony, „cuki” lány, alapvetően vékony, mellmérete fordítottan arányos lexikális tudásával. A haja halványrózsaszín színű, egyenes szálú és kicsivel a válla alá ér. Frufruja a homlokába lóg, a közepén mindig van egy kicsi, fekete masni. Szemei nagyok, kék színűek. Többnyire csinos ruhákat, szoknyákat és blúzokat visel, így az uniformisukat is nagyon szereti. Több masnija is van, mindig a kedvétől függ, mikor melyiket tűzi a hajába.

## Képesség

Maiko képes élő és élettelen objektumokról nagy mennyiségű információt szerezni pusztán érzékelés – tapintás, hallás – útján. Élettelen tárgy esetén megismeri a tárgy alkotóját, a korábbi használóit, röviden bárkit és bármit, aki fizikai kapcsolatba került vele. Megfejti a tárgy működésének elvét, megtudja, hogyan kell használni azt. Például, ha a kezébe kerül egy eszköz, Maiko tudni fogja, hol, mikor és ki készítette azt, ki használta utoljára, mire való és hogyan működik, ha meghibásodott, megtalálja a hiba okát. Emberek és egyéb élőlények életútját olyan részletességgel képes megismerni, mintha az érintés pillanatáig folyamatosan az életük részét képezte volna: tudomást szerez bármiről, ami az illetővel élete során megtörtént, kiismeri és kielemzi készségeiket és képességeiket. Fontos megjegyezni, hogy Maikonak csak egy összbenyomása lesz az illetőről, azonban a gondolatait, érzéseit nem tudja detektálni, pusztán kikövetkezteti őket.

Jelenleg csupán érintés (illetve ritkán hallás – ha valami zenéhez köthető, arra nagyon érzékeny) útján működik. A begyűjtött információ csak a múltra és jelenre vonatkozik, Maiko nem érzékeli az objektum jövőjét. Nem tud olyan emberekből olvasni, akiknek a képessége immunitást nyújt vele szemben (pl. visszatükrözés, telekinetikus pajzsok, semlegesítő képességek).